FI Euroopan unionin virallinen lehti CE 88/3

(2004/C 88 E/0003)

KIRJALLINEN KYSYMYS E-0052/03

esittäjä(t): Hanja Maij-Weggen (PPE-DE) komissiolle

(22. tammikuuta 2003)

Aihe: Ihmisoikeustilanne Vietnamissa

Onko komissio tietoinen, että Vietnamissa vainotaan henkilöitä uskonnon perusteella? Esimerkiksi Long Dien A:ssa saarrettiin Quang Minhin historiallinen buddhalainen temppeli ja Montagnard-protestantteja vainottiin Vietnamissa syyskuussa ja marraskuussa 2002.

Onko komissio tietoinen, että vuonna 2002 pidätettiin monia poliittisia toisinajattelijoita, kuten Le Chi Quang, koska hän piti hallussaan ja jakoi artikkeleita, joissa esitettiin demokraattisia ajatuksia, Pham Hong Son, koska hän käänsi tekstin demokratiasta vietnamiksi, Nguyen Khac Toan, koska hän osallistui lakkoon ja Nguyen Vu Binh, koska hän perusti poliittisen puolueen?

Onko komissio valmis painostamaan Vietnamin hallitusta, jotta ihmisoikeustilannetta parannetaan ja erityisesti uskonnonvapautta edistetään?

Christopher Pattenin komission puolesta antama vastaus

(18. helmikuta 2003)

Komissio seuraa tiiviisti jäsenvaltioiden Vietnamissa sijaitsevien diplomaattisten edustustojen kanssa Vietnamin ihmisoikeustilannetta, myös arvoisan parlamentin jäsenen mainitsemien henkilöiden tapauksia.

Komissio pyrkii politiikallaan edistämään ja tukemaan ihmisoikeuksien ja demokratian jatkuvaa kehitystä Vietnamissa sekä ilmaisemaan huolestumisensa, jos rikkomuksia tapahtuu tai tilanne huononee. Tätä keskustelua käydään jäsenvaltioiden kanssa politiikkaa ja ihmisoikeuksia käsittelevän ryhmän säännöllisissä kokouksissa, troikan ja Vietnamin hallituksen yhteisissä kokouksissa kuten myös erityisten tarkastusmatkojen sekä EU:n julkilausumien yhteydessä.

EU:n puheenjohtajavaltio, komissio ja jäsenvaltiot ovat toistuvasti vaatineet Vietnamin hallitusta kunnioittamaan enemmän poliittista vapautta ja uskonnonvapautta kuten myös taloudellista sekä sosiaalista vapautta ja luomaan näitä päämääriä tukeva ja vahvemman kansalaisyhteiskunnan kehityksen salliva oikeudellinen kehys, mistä Vietnam hyötyisi merkittävästi. Komissio ja jäsenvaltiot ovat ilmaisseet nämä vaatimukset hiljattain yhteisessä julistuksessaan neuvoa-antavan ryhmän kokouksessa Hanoissa joulukuussa 2002.

Vietnamin perustuslaki takaa uskonnonvapauden. Vietnamin hallitus tunnustaa virallisesti kuusi uskontoa — yhden buddhalaisen liikkeen, Vietnamin keskeisen buddhalaisen kirkon, katolisen kirkon, kaksi protestanttisen kirkon liikettä, islamin, Hoa Hao -buddalaisuuden sekä caodaismin. Muut lähteet eivät näytä vahvistavan Quan Minh Tun temppeliä koskevia tietoja, joihin on useasti viitattu.

Ilmoitukset erityisesti Montagnard- ja Hmong-kristittyjen järjestelmällisestä häirinnästä ovat yleisiä, ja niiden määrä on noussut keskisellä ylänköalueella helmikuussa 2001 tapahtuneen kansannousun jälkeen. Pääsy keskiselle ylänköalueelle on edelleen rajoitettu, ja tietojen järjestelmällinen ensi käden tarkistaminen on mahdotonta. Kaikesta huolimatta EU:n puheenjohtajamaiden troikka teki komission edustustojen kanssa vuonna 2002 kaksi matkaa keskiselle ylänköalueelle, viimeisimmän marraskuussa 2002.

Viimeisimman EU:n puheenjohtajamaiden troikan keskiselle ylängölle marraskuussa 2002 suuntautuneen matkan jälkeen komissio on tehnyt tiiviissä yhteistyössä jäsenvaltioiden kanssa ehdotuksia ratkoakseen joitakin hallituksen ja keskisen ylänköalueen köyhien etnisten vähemmistöjen välisen konfliktin perimmäisiä syitä. Vietnamin hallitus on suostunut siihen, että komission valtuuskunta vierailee alueella tulevien kuukausien aikana.